SKRIFTLIG FORESPØRGSEL E-3872/02

af Ilda Figueiredo (GUE/NGL) til Kommissionen

(10. januar 2003)

Om: Forsvar for beskæftigelsen og den sociale integration

Den portugisiske ledelse af den danske multinationale virksomhed ECCO, som har en fabrik i São João de Ver i Santa Maria da Feira kommune i Portugal, hvor der på nuværende tidspunkt er beskæftiget omkring 1000 personer, har med en intern meddelelse i virksomheden oplyst, at den vil lukke en afdeling, hvad der vil berøre hen ved 180 ansatte, som presses til at tage deres afsked.

Det kan konstateres, at dette tiltag følger efter flere allerede gennemførte omstruktureringer, hvor cirka 300 mandlige og kvindelige ansatte blev afskediget.

Kommissionen bedes derfor oplyse om følgende:

1. Har ECCO-gruppen modtaget støtte fra Fællesskabet i Portugal eller andre EU-lande til etablering, udvidelse af produktionen, gennemførelse af faglig uddannelse osv.?

2. Har man kendskab til andre omstruktureringer ledsaget af afskedigelser i virksomheder under gruppen i andre EU-lande?

3. Hvilket kendskab har man til den økonomiske og finansielle udvikling inden for ECCO-gruppen? Hvilke foranstaltninger vil der, under henvisning til den europæiske strategi for beskæftigelse og social integration, blive truffet for at hindre, at beskæftigelsessituationen i Portugal forværres?

Svar afgivet på Kommissionens vegne af Anna Diamantopoulou

(20. februar 2003)

I overensstemmelse med nærhedsprincippet overdrager Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) for perioden (2000-2006) ansvaret for gennemførelse og tilsyn i forbindelse med strukturfondsstøtte til medlemsstaterne.

Derfor er det op til medlemsstaterne at træffe beslutning om godkendelse af projekter, som private virksomheder forelægger til fællesskabsfinansiering, idet der gives fuldmagt til forvaltningsmyndighederne for de forskellige operationelle programmer.

Instituto de Gestão do Fundo Social Europeu (IGFSE) har imidlertid oplyst Kommissionen om, at virksomheden ECCO'LET (Portugal) Fabrica de Sapatos, Lda. har modtaget støtte til følgende uddannelsestiltag for deres personale:

>TABELPOSITION>

I henhold til informationer fra det portugisiske generaldirektorat for regionaludvikling har ECCO'LET også modtaget 3 166 101 EUR i støtte fra Den Europæiske Fond for Regionaludvikling (EFRU) i forbindelse med Den Europæiske Strukturfond (ESF) II (1994-1999). I forbindelse med ESF III (2000-2006) udgør støttebeløbet under økonomiprogrammet 2 020 907 EUR som angivet i følgende tabel:

>TABELPOSITION>

Kommissionen er ikke bekendt med andre omstruktureringer med kollektive afskedigelser i virksomheder under ECCO-gruppen i andre medlemsstater.

I øvrigt skal Kommissionen gøre opmærksom på, at den har opfordret de europæiske arbejdsmarkedsparter til at indgå i en dialog om, hvordan man skal forberede sig på og styre ændringer, således at der anlægges en dynamisk tilgangsvinkel til de sociale aspekter ved omstrukturering af virksomheder. Arbejdsmarkedets parter indvilligede i at medtage dette vigtige spørgsmål i deres flerårige arbejdsprogram, som blev vedtaget for nylig.

(1) EFT L 161 af 26.6.1999.